Legal Document

Category: 295

Text:
75. ΑΠΟΦΑΣΗ ΑΝΑΠΛΗΡΩΤΗ ΥΠΟΥΡΓΟΥ ΠΡΟΕΔΡΙΑΣ ΤΗΣ ΚΥΒΕΡΝΗΣΗΣ Αριθ. 172/Ζ2/27 της 16/17 Ιαν. 1989 (ΦΕΚ Β΄ 29) Συγκρότηση Υπηρεσιακών Συμβουλίων στην ΕΡΤ-ΑΕ. Έχοντας υπόψη: 1.Τις διατάξεις του άρθρ. 19 παρ. 5 του Νόμ. 1730/87 «Ελληνική Ραδιοφωνία-Τηλεόραση ΑΕ (ΕΡΤ-Α.Ε.)». 2.Τις διατάξεις του Π.Δ. 381/77 «Περί Οργανισμού της παρά τω Υπουργείω Προεδρίας Κυβερνήσεως Γενικής Γραμματείας Τύπου και Πληροφοριών (Γ.Γ.Τ.& Π.)» όπως τροποποιήθηκε μεταγενέστερα. 3.Τις διατάξεις του ισχύοντος Γ.Κ.Π. και του Υπηρεσιακού Οργανισμού της τέως ΕΡΤ-1 όπως έχουν τροποποιηθεί μέχρι σήμερα. 4.Τις διατάξεις του Π.Δ. 300/74 «Περί κυρώσεως του Οργανισμού της Υπηρεσίας Ενημερώσεως Ενόπλων Δυνάμεων». 5.Το 32542/30.12.88 έγγραφο της ΕΡΤ-Α.Ε. 6.Τη 46/12.12.88 (Θέμα 32ο) Απόφαση του Δ.Σ. της ΕΡΤ-Α.Ε. 7.Την Υ. 595/29.6.88 απόφαση του Πρωθυπουργού «Καθορισμός αρμοδιοτήτων του Αναπληρωτή Υπουργού Προεδρίας της Κυβέρνησης Δημητρίου Μαρούδα», αποφασίζουμε: Συγκροτούμε τα παρακάτω Υπηρεσιακά Συμβούλια στην ΕΡΤ-ΑΕ ως εξής: 1.Πρωτοβάθμιο Υπηρεσιακό Συμβούλιο που απαρτίζεται από: α)Το Γενικό Δ/ντή Διοίκησης–Διαχείρισης της ΕΡΤ-Α.Ε., ως Πρόεδρο. β)Τρεις Γενικούς Διευθυντές (με αναπληρωτές τους που θα ορισθούν με απόφαση του Προέδρου – Διευθύνοντος Συμβούλου). Όταν συζητείται θέμα που αφορά τη Γενική Δ/νση Βόρειας Ελλάδας τη θέση ενός Γενικού Δ/ντη θα καταλαμβάνει ο Γενικός Δ/ντής Βορ. Ελλάδας. γ)Τρεις εκπροσώπους των εργαζομένων με ισάριθμα αναπληρωματικά μέλη που θα ορίσει η ΠΟΣΠΕΡΤ. 2.Δευτεροβάθμιο Υπηρεσιακό Συμβούλιο που απαρτίζεται από: α)Τον Πρόεδρο Διευθύνοντα-Σύμβουλο, ως Πρόεδρο με αναπληρωματικό μέλος τον Αντιπρόεδρο του Δ.Σ. β)Τρία μέλη του Δ.Σ. (που θα ορισθούν από το Δ.Σ. με ισάριθμα αναπληρωματικά μέλη). γ)Τρεις εκπροσώπους των εργαζομένων με ισάριθμα αναπληρωματικά μέλη που θα ορισθούν από την ΠΟΣΠΕΡΤ. Το Πρωτοβάθμιο Υπηρεσιακό Συμβούλιο θα ασχολείται με όλα τα θέματα υπηρεσιακής κατάστασης του προσωπικού της ΕΡΤ-Α.Ε. σε πρώτο βαθμό. Το Δευτεροβάθμιο Υπηρεσιακό Συμβούλιο θα ασχολείται με όλα τα θέματα υπηρεσιακής κατάστασης του προσωπικού της ΕΡΤ-Α.Ε. σε δεύτερο βαθμό. Οι εισηγητές και οι γραμματείς των παραπάνω Υπηρεσιακών συμβουλίων, καθώς επίσης και οι κανόνες λειτουργίας των Υπηρεσιακών συμβουλίων ορίζονται με απόφαση του Προέδρου-Διευθύνοντα Συμβούλου. Η θητεία των μελών των Υπηρεσιακών Συμβουλίων που θα συγκροτηθούν για πρώτη φορά μετά τη δημοσίευση της παρούσας απόφασης θα διαρκέσει μέχρι τη δημοσίευση και έναρξη ισχύος του προβλεπόμενου, από το άρθρ. 19 παρ. 4 Νόμ. 1730/87, Γενικού Κανονισμού Προσωπικού της ΕΡΤ-Α.Ε. Η αριθ. 1840/Ζ2/100/24.2.88 Απόφαση του Υπουργού Προεδρίας της Κυβέρνησης (ΦΕΚ 127/ 3.3.88 τ.Β΄) καταργείται.